REFERAT ASUPRA PROIECTULUI DE DIPLOMĂ

**,,*Implementarea integrată a serviciilor DNS, LDAP, MAIL, FTP, HTTP, DHCP în cadrul unei rețele locale de calculatoare*”**

elaborat de ***stud*. *sg. maj. Oprișan Marius Cosmin***

din Facultatea de Sisteme Electronice şi Informatice Militare

din Academia Tehnică Militară

Proiectul elaborat de stud. sg. maj. Oprișan Marius Cosmin abordează un domeniu de actualitate şi importanţă pentru organizaţii, companii şi instituţii publice civile dar şi pentru domeniile de apărare, ordine publică și siguranţă naţională. Astfel, implementarea şi integrarea serviciilor specificate este deosebit de importantă deoarece fără acestea funcționarea entităților amintite va fi încetinită sau chiar întreruptă.

Proiectul îşi propune să realizeze o detaliere cuprinzătoare şi completă a protocoalelor de comunicație cât şi a metodelor de implementare și integrare.

Prezenta lucrare de licenţă este structurată pe 8 capitole prezentate într-o succesiune logică, toate referindu-se la tematica acesteia, astfel:

Capitolul 1 prezintă punctul de vedere despre tema aleasă şi conceptele ce urmează a fi prezentate împreună cu un sumar de date generale despre ceea ce trebuie ştiut în vederea elaborării lucrării.

Capitolul 2 descrie protocol LDAP împreună cu modul în care se poate instala și configura un server LDAP folosind OpenLDAP.

Capitolul 3 cuprinde o prezentare generală a protocolului HTTP, împreună cu instalarea și configurarea serverului Apache alături de o aplicație web ajutătoare la administarea serverului LDAP.

Capitolul 4 include o prezentare generală a protocolului DNS, împreună cu modul de instalare și configurare al serverului BIND.

Capitolul 5 prezintă protocolul FTP împreună cu o descriere sumară a comenzilor și raspunsurilor FTP. Acest capitol conține instalarea, configurarea și securizarea serverului FTP folosit în rețeaua creată.

Capitolul 6 cuprinde prezentări generale ale protocoalelor SMTP, POP, IMAP împreună cu implementarea serverului Postfix și Dovecot.

Capitolul 7 expune utilitatea unui server DHCP într-o rețea de calculatoare alături de instalarea și configurarea serverului ISC-DHCP pentru alocarea dinamică a adreselor IP într-o rețea locală de calculatoare.

Capitolul 8 sumarizează și concluzionează obiectivele lucrării.

Pentru realizarea aplicaţiei practice studentul a avut în vedere utilizarea celor mai noi tehnologii iar implementarea și integrarea serviciilor s-a realizat conform scenariului definit cu servere virtualizate şi configurate cu maşinile virtuale potrivite bunei desfăşurări a activităţilor organizaţiei pentru care a fost proiectat.

Lucrarea dezvoltată conţine un şir de concluzii bine definite, un glosar de termeni tehnici şi o listă bibliografică.

În încheiere doresc să subliniez câteva din calităţile lucrării elaborate de stud. sg. maj. Oprișan Marius Cosmin:

* caracterul stiinţific şi bine documentat al proiectului, rezultat al căutarilor în lucrări de specialitate, reviste destinate tehnologilor prezentate cât şi pe Internet;
* prezentarea principalelor modalităţi de implementare şi integrare a serviciilor utilizate în prezent de marile organizaţii ale lumii;
* analiza modului de operare în diferite situaţii şi creearea unor scenarii bine definite;
* folosirea în cadrul proiectului a unei terminologii specializate pentru descrierea tehnologiilor utilizate;
* utilizarea celor mai noi tehnologii în realizarea lucrării practice;
* formularea unor concluzii realiste cât şi prefigurarea anumitor direcţii de cercetare ulterioară.

În concluzie, apreciez că lucrarea elaborată de stud. sg. maj. Oprișan Marius Cosmin scoate în evidenţă calităţile profesionale ale autorului în abordarea unor probleme complexe și de actualitate într-un domeniu vital din proiectarea fiecărei organizaţii. Consider că absolventul a rezolvat în condiţii bune cerinţele impuse şi sunt de acord cu susţinerea proiectului de diplomă în faţa comisiei.

Bucureşti, 3 Iulie 2019 Col. conf. dr. ing.

Ion BĂDOI