REFERAT ASUPRA PROIECTULUI DE DIPLOMĂ

**,,Sistem informatic pentru managementul unui parc auto”**

elaborat de ***std*. *sg. maj. Stratulat Adrian-Constantin***

din Facultatea de Sisteme Electronice şi Informatice Militare

din Academia Tehnică Militară

Proiectul elaborat de std. sg. maj. Stratulat Adrian-Constantin abordează un domeniu de mare actualitate şi importanţă pentru organizaţii, companii şi instituţii publice civile dar şi pentru domeniile de apărare, ordine publică și siguranţă naţională. Astfel, proiectarea, implementarea şi operaţionalizarea unui sistem pentru managementul unui parc auto este deosebit de importantă la nivelul acestor entităţi deoarece fără acestea funcţionarea lor ar putea duce la întârzieri, la scăderi de productivitate și la oportunități ratate.

Proiectul își propune crearea unei aplicații pentru managementul unui parc auto care să simplifice și să optimizeze procesele de administrare a acestuia. Sistemul informatic trebuie să aibă în vedere creșterea rentabilității, disponibilității și a eficientizării utilizării autovehiculelor dintr-o unitate militară.

Lucrarea de licenţă este structurată pe 7 capitole prezentate într-o succesiune logică, toate referindu-se la tematica acesteia, astfel:

Capitolul 1 prezintă câteva noțiuni de bază, punctul de vedere despre tema aleasă, conceptele ce urmează a fi prezentate împreună cu un sumar de date generale și conținutul lucrării.

Capitolul 2 cuprinde o prezentare despre conceptul de Oracle Application Express (APEX) în care se vor găsi informații despre ce este Oracle APEX, care este arhitectura lui și cum se lucrează în acest mediu de dezvoltare.

Capitolul 3 descrie tehnologiile folosite la proiectarea sistemului informatic pentru managementul unui parc auto.

Capitolul 4 cuprinde o prezentare a metodologiilor de proiectare a interfețelor și alegerea caracteristicilor în funcție de care se va realiza interfața grafică.

Capitolul 5 prezintă proiectarea aplicației împreună cu descrierea cerințelor, principii de dezvoltare și implementarea aplicației însoțită de exemple de screenshot-uri.

Capitolul 6 cuprinde o detaliere a testelor efectuate asupra aplicației, noțiunile de bază privind testele și rezultatele acestora.

Capitolul 7 se referă la concluziile asupra proiectului realizat.

În încheiere doresc să subliniez câteva din calităţile lucrării elaborate de stud. sg. maj. Stratulat Adrian-Constantin:

* caracterul ştiinţific al proiectului, obţinut din informaţiile disponibile pe Internet;
* prezentarea principalelor modalităţi de proiectare, implementare a sistemelor de management;
* analiza modului de operare în diferite situaţii şi crearea unor scenarii bine definite;
* folosirea în cadrul proiectului a unei terminologii specializate pentru descrierea tehnologiilor utilizate;
* utilizarea celor mai noi tehnologii în realizarea lucrării practice;
* formularea unor concluzii realiste.

În concluzie, apreciez că lucrarea elaborată de stud. sg. maj. Stratulat Adrian-Constantin scoate în evidenţă calităţile profesionale ale autorului în abordarea unei probleme complexe și de actualitate din interiorul unei instituții militare. Consider că absolventul a rezolvat în condiţii foarte bune cerinţele impuse şi sunt de acord cu susţinerea proiectului de diplomă în faţa comisiei.

Bucureşti, 2 Iulie 2019 Col. conf. dr. ing.

Ion BĂDOI